TPCแก้มาบตาพุดดันรายได้โตปีหน้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — TPC คาด 2 โครงการในมาบตาพุดเดินหน้าทันปีนี้ หนุนปี 2554 ปริมาณการขายเพิ่มขึ้น 5 หมื่นตัน รายได้โต
 
นายคเณศ ขาวจันทร์ กรรมการผู้จัดการ บริษัท ไทยพลาสติกและเคมีภัณฑ์ (TPC) เปิดเผยว่า 2 โครงการของบริษัทที่ติดปัญหาในมาบตาพุดคือโครงการขยายการผลิตคอขวดของสายการผลิตพีวีซีที่ 89 และสายการผลิตวีซีเอ็มที่ 12 คาดว่าจะสามารถดำเนินการผลิตได้ภายในปีนี้ ซึ่งจะส่งให้ผลประกอบการปีหน้าดีขึ้น หลังปริมาณการขายเพิ่มขึ้นอีก 5 หมื่นตัน เป็น 8 แสนตัน จากปีนี้ที่คาดว่าจะอยู่ที่ 7.5 แสนตัน ดีขึ้นจากปี 2552 ซึ่งอยู่ที่ 7 แสนตัน 
“ปริมาณการขายที่เพิ่มขึ้นจะทำให้รายได้จากการขายปีนี้อยู่ที่ 2.6 หมื่นล้านบาท ดีกว่าปีก่อนที่มีรายได้ 2.5 หมื่นล้านบาท” นายคเณศ กล่าว
ด้านผลการดำเนินงาน งวดไตรมาสแรกปีนี้ บริษัทและบริษัทย่อยมีกำไรสุทธิจำนวน 408.76 ล้านบาท มีกำไรสุทธิต่อหุ้น 0.47 บาท ลดลง 36.68% จากงวดเดียวกันของปีก่อนที่มีกำไรสุทธิ 645.63 ล้านบาท มีกำไรสุทธิต่อหุ้น 0.74 บาท 
สำหรับแนวโน้มไตรมาส 2 คาดว่าปริมาณความต้องการใช้พีวีซีในประเทศจะลดลงเล็กน้อยหลังผ่านฤดูการขายของธุรกิจท่อไปในช่วงต้นปี แต่ราคาพีวีซียังทรงตัวสูงโดยไตรมาสแรกเฉลี่ยอยู่ที่ 966 เหรียญสหรัฐต่อตัน